钦定古今图书集成/明伦汇编/官常典/第789卷 > 荣𬤇
## 钦定古今图书集成/明伦汇编/官常典/第789卷 > 荣𬤇

按《宋史》本传：“𬤇字仲思，济州任城人。父宗范，知信州
铅山县，诏罢县，募民采铜，民散为盗，宗范请复如故。
真宗嘉异，擢提点江浙诸路银铜坑冶。历官九年，𬤇
举进士，至盐铁判官。晋州产矾，京城大豪输钱五万，
缗颛其利，𬤇请榷于官，自是数入四倍。为广东转运
使。广有板步古河，路绝险，林箐瘴毒。𬤇开真阳峡至”
洸口古径，作栈道七十间，抵清远趋广州，遂为夷涂。
复入为开封府判官。太康民事浮屠法，相聚祈禳，号
“白衣会”，县捕数十人送府尹。贾黯疑有妖，请杀其为
首者而流其馀，𬤇持不从，各具议上之。中书是𬤇议，
但流其首而杖馀人。加直史馆、知澶州，改京东转运
使。莱阳产银砂，民有私采者，事露，安抚使欲论以劫
盗，𬤇曰：“山泽之利，人得有之，所盗者岂民财耶？”贷免
甚众。又使成都府路，召为户部副使，以集贤殿修撰
知洪州，以疾故徙舒州，未至而卒。累官秘书监，年六
十五。